CELEX: 32012D0705
Language: hu
Date: 2012-11-13 00:00:00
Title: 2012/705/EU: A Tanács végrehajtási határozata ( 2012. november 13. ) a Németországnak, illetve Ausztriának a közös hozzáadottértékadó-rendszerről szóló 2006/112/EK irányelv 168. és 168a. cikkétől eltérő intézkedés alkalmazására történő felhatalmazásáról szóló 2009/791/EK határozat, illetve 2009/1013/EU végrehajtási határozat módosításáról

16.11.2012   
            
            
               HU
            
            
               Az Európai Unió Hivatalos Lapja
            
            
               L 319/8
            
         A TANÁCS VÉGREHAJTÁSI HATÁROZATA
   (2012. november 13.)
   a Németországnak, illetve Ausztriának a közös hozzáadottértékadó-rendszerről szóló 2006/112/EK irányelv 168. és 168a. cikkétől eltérő intézkedés alkalmazására történő felhatalmazásáról szóló 2009/791/EK határozat, illetve 2009/1013/EU végrehajtási határozat módosításáról
   (2012/705/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikke (1) bekezdésére,
   tekintettel az Európai Bizottság javaslatára,
   mivel:
   
               (1)
            
            
               A Bizottság Főtitkárságán 2012. január 5-én iktatott levelében Németország kérelmezte a korábban a Németországi Szövetségi Köztársaságnak a közös hozzáadottértékadó-rendszerről szóló 2006/112/EK irányelv 168. cikkétől eltérő intézkedés alkalmazására történő felhatalmazásáról szóló, 2009. október 20-i 2009/791/EK tanácsi határozattal (2) engedélyezett, a 2006/112/EK irányelv levonási jogot szabályozó rendelkezéseitől való eltérésre irányuló kintézkedés alkalmazásának folytatását.
            
         
               (2)
            
            
               A Bizottság Főtitkárságán 2012. április 16-án iktatott levelében Ausztria kérelmezte a korábban az Osztrák Köztársaságnak a közös hozzáadottértékadó-rendszerről szóló 2006/112/EK irányelv 168. cikkétől eltérő intézkedés alkalmazásának folytatására történő felhatalmazásáról szóló, 2009. december 22-i 2009/1013/EU tanácsi végrehajtási határozattal (3) engedélyezett, a 2006/112/EK irányelv levonási jogot szabályozó rendelkezéseitől való eltérésre irányuló intézkedés alkalmazásának folytatását.
            
         
               (3)
            
            
               A 2006/112/EK irányelv 395. cikke (2) bekezdése második albekezdésének megfelelően a Bizottság 2012. április 4-én kelt levelében tájékoztatta a többi tagállamot Németország kérelméről. A Bizottság 2012. április 11-én kelt levelében értesítette Németországot arról, hogy birtokában van a kérés elbírálásához szükséges valamennyi információnak.
            
         
               (4)
            
            
               A 2006/112/EK irányelv 395. cikke (2) bekezdése második albekezdésének megfelelően a Bizottság 2012. április 20-án kelt levelében tájékoztatta a többi tagállamot Ausztria kérelméről. A Bizottság 2012. április 23-án kelt levelében értesítette Ausztriát arról, hogy birtokában van a kérés elbírálásához szükséges valamennyi információnak.
            
         
               (5)
            
            
               Az eltérést megvalósító intézkedés mindkét tagállam esetében teljes mértékben kivonja a hozzáadottértékadó-levonási jog hatálya alól azon árukat és szolgáltatásokat, amelyeket az adóalany vagy alkalmazottai 90 %-ot meghaladó mértékben saját személyes céljaikra vagy általában nem üzleti célra használnak fel.
            
         
               (6)
            
            
               Az intézkedés eltér a 2006/112/EK irányelv 168. és 168a. cikkétől, amelyek az adóalany által adóköteles tevékenységéhez felhasznált áruk és szolgáltatások után felszámított hozzáadottérték-adóval kapcsolatos levonási jogot szabályozzák. Az eltérő intézkedés célja a hozzáadottértékadó-kivetési és -beszedési eljárás egyszerűsítése, és ezáltal az adócsalás és az adókikerülés megelőzése. A végső fogyasztás szintjén fizetendő adó összegét mindez csak elhanyagolható mértékben befolyásolja.
            
         
               (7)
            
            
               A Németország és Ausztria által szolgáltatott információk alapján az eltérő intézkedés jelenlegi alkalmazását indokoló jogi helyzet és tényállás nem változott és továbbra is fennáll. Ezért Németországot és Ausztriát fel kell hatalmazni ezen intézkedés további, 2015. december 31-ig tartó korlátozott időtartam alatti alkalmazására, annak érdekében, hogy lehetővé váljon az eltérést megvalósító intézkedés, valamint az üzleti és nem üzleti célú használat közötti megosztási ráta szükségességének és hatékonyságának felülvizsgálata.
            
         
               (8)
            
            
               Amennyiben Németország vagy Ausztria szükségesnek tartja az intézkedés 2015. éven túli meghosszabbítását, a hosszabbítás iránti kérelemmel együtt 2015. március 31-ig az alkalmazott felosztási ráta felülvizsgálatát is tartalmazó jelentést terjeszt a Bizottság elé az eltérő intézkedés alkalmazásáról annak érdekében, hogy elegendő időt biztosítson egyrészt a Bizottság számára a kérelem megvizsgálására, másrészt amennyiben a Bizottság javaslatot terjeszt elő a témában, a Tanács számára a javaslat elfogadására.
            
         
               (9)
            
            
               A Bizottság 2004. október 29-én a 77/388/EGK irányelv (jelenleg 2006/112/EK irányelv) módosításáról szóló tanácsi irányelvre vonatkozó javaslatot fogadott el, amely azon kiadási kategóriák összehangolását tartalmazza, amelyek esetében alkalmazható a levonási jogból való kizárás. Az e határozattal engedélyezett, eltérést megvalósító intézkedés hatályát veszti azon a napon, amikortól a tagállamoknak alkalmazniuk kell vagy alkalmazhatják a Tanács által e határozat hatálybalépését követően elfogadott módosító irányelvben rögzített szabályokat, amennyiben ez a dátum korábbi, mint a hatályvesztés e határozatban megjelölt napja.
            
         
               (10)
            
            
               Az eltérés a végső fogyasztás szintjén beszedett adó összegét általában véve elhanyagolható mértékben befolyásolja, és nem lesz negatív hatással az Unió hozzáadottérték-adóból származó saját forrásaira.
            
         
               (11)
            
            
               A 2009/791/EK határozatot és a 2009/1013/EU végrehajtási határozatot ennek megfelelően módosítani kell,
            
         ELFOGADTA EZT A HATÁROZATOT:
   1. cikk
   A 2009/791/EK határozat 1. és 2. cikkének helyébe a következő szöveg lép:
   
      „1. cikk
      A 2006/112/EK irányelv 168. és 168a. cikkétől eltérve Németországot a Tanács felhatalmazza arra, hogy kizárja az adólevonási jogot azon áruk és szolgáltatások után fizetett héa vonatkozásában, amelyeket az adóalany vagy alkalmazottai 90 %-ot meghaladó mértékben saját személyes szükségleteik kielégítésére vagy általában vállalkozásidegen célokra használnak fel.
      2. cikk
      (1)   E határozat hatályát veszti azon a napon, amikortól a tagállamoknak alkalmazniuk kell vagy alkalmazhatják a Tanács által e határozat hatálybalépését követően elfogadott, az adófizetők levonási jogára vonatkozó korlátozásokat szabályozó uniós előírásokat, vagy – ha ez a korábbi időpont, úgy – 2015. december 31-én.
      (2)   Az e határozatban említett intézkedés időbeli hatályának meghosszabbítására vonatkozó kérelmet 2015. március 31-ig kell benyújtani a Bizottsághoz.
      A kérelemhez mellékelni kell egy jelentést, amely magában foglalja a héa levonására vonatkozó jog tekintetében az e határozatban foglaltak alapján alkalmazott felosztási ráta értékelését.”
   
   2. cikk
   A 2009/1013/EU végrehajtási határozat 1. és 2. cikkének helyébe a következő szöveg lép:
   
      „1. cikk
      A 2006/112/EK irányelv 168. és 168a. cikkétől eltérve Ausztriát a Tanács felhatalmazza arra, hogy kizárja az adólevonási jogot azon áruk és szolgáltatások után fizetett héa vonatkozásában, amelyeket az adóalany vagy alkalmazottai 90 %-ot meghaladó mértékben saját személyes szükségleteik kielégítésére vagy általában vállalkozásidegen célokra használnak fel.
      2. cikk
      (1)   E határozat hatályát veszti azon a napon, amikortól a tagállamoknak alkalmazniuk kell vagy alkalmazhatják a Tanács által e határozat hatálybalépését követően elfogadott, az adófizetők levonási jogára vonatkozó korlátozásokat szabályozó uniós előírásokat, vagy – ha ez a korábbi időpont, úgy – 2015. december 31-én.
      (2)   Az e határozatban említett intézkedés időbeli hatályának meghosszabbítására vonatkozó kérelmet 2015. március 31-ig kell benyújtani a Bizottsághoz.
      A kérelemhez mellékelni kell egy jelentést, amely magában foglalja a héa levonására vonatkozó jog tekintetében az e határozatban foglaltak alapján alkalmazott felosztási ráta értékelését.”
   
   3. cikk
   Ezt a határozatot 2013. január 1-jétől kell alkalmazni.
   4. cikk
   Ennek a határozatnak a Németországi Szövetségi Köztársaság és az Osztrák Köztársaság a címzettje.
   
      Kelt Brüsszelben, 2012. november 13-án.
      
         
            a Tanács részéről
         
         
            az elnök
         
         V. SHIARLY
      
   
   
      (1)  HL L 347., 2006.12.11., 1. o.
   
      (2)  HL L 283., 2009.10.30., 55. o.
   
      (3)  HL L 348., 2009.12.29., 21. o.